NCL ออกหุ้นกู้แปลงสภาพ 300 ลบ. ให้ “AO Fund-AO Fund 1” รองรับลงทุนโลจิสติกส์-ชำระหนี้
NCL ออกหุ้นกู้แปลงสภาพ 300 ลบ. ให้ “AO Fund-AO Fund 1” รองรับลงทุนโลจิสติกส์-ชำระหนี้
NCL ออกหุ้นกู้แปลงสภาพ 300 ลบ. ให้ “AO Fund-AO Fund 1” รองรับลงทุนโลจิสติกส์-ชำระหนี้
14 ก.ค. 2563

บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL ระบุว่า ที่ประชุมคณะกรรมการบริษัทเมื่อวานนี้ (13 ก.ค.) อนุมัติเสนอต่อที่ประชุมวิสามัญผู้ถือหุ้นครั้งทื่ 1/2563 เพื่อพิจารณาอนุมัติการออกและเสนอขายหุ้นกู้แปลงสภาพที่ออกใหม่ของบริษัท (หุ้นกู้แปลงสภาพ) โดยมีมูลค่าการเสนอขายรวมไม่เกิน 300 ล้านบาท ให้แก่บุคคลในวงจำกัด (PP) ได้แก่ Advance Opportunities Fund (AO Fund) และ Advance Opportunities Fund 1 (AO Fund 1)
ทั้งนี้ บริษัทจะนำเงินที่ได้จากการระดมทุนครั้งนี้ไปใช้ภายใน 1-3 ปี แบ่งเป็น การคืนหนี้เงินกู้ธนาคารและปลดหลักประกัน จำนวน 100 ล้านบาท  และลงทุนในโครงการโลจิสติกส์ และ/หรือเงินทุนหมุนเวียน จำนวน 200 ล้านบาท
สำหรับหุ้นกู้แปลงสภาพดังกล่าว จะแบ่งออกเป็น 3 ชุด โดยแต่ละชุดมีมูลค่าไม่เกิน 100 ล้านบาท อายุ 3 ปี มีอัตราดอกเบี้ย 2.00% ต่อปี โดยชำระดอกเบี้ยเป็นรายไตรมาสนับจากวันที่ออกหุ้นกู้แปลงสภาพ
สำหรับ AO Fund และ AO Fund 1 เป็นกองทุนเปิด (Open-ended Fund) ซึ่งจำกัดความรับผิดที่ได้รับยกเว้นของหมู่เกาะเคย์แมน AO Fund และ AO Fund 1 ถูกจัดโครงสร้างให้เป็นกองทุนรวมที่อยู่ภายใต้การกำกับของหน่วยงานที่มีอำนาจกำกับดูแลเรื่องการเงินของ Monetary Authority ของหมู่เกาะเคย์แมน AO Fund และ AO Fund 1 มีวัตถุประสงค์การลงทุนระยะปานกลางถึงระยะยาว โดย ลงทุนผ่านตราสารทางการเงินเพื่อให้การสนับสนุนทางการเงินให้กับบริษัทขนาดเล็กและขนาดกลางซึ่งจดทะเบียนใน ตลาดหลักทรัพย์ฯ กลยุทธ์การลงทุนของ AO Fund และ AO Fund 1 คือ การจัดหาแหล่งเงินทุนให้แก่บริษัทต่าง ๆ เพื่อเป็นเงินทุน หมุนเวียนการขยายกิจการ การควบรวมกิจการ การจัดการตามวัตถุประสงค์การปรับโครงสร้างหนี้
โดยคณะกรรมการบริษัท อนุมัติเพิ่มทุนจดทะเบียนเป็น 144.04 ล้านบาท จากเดิม 113.54 ล้านบาท โดยออกหุ้นใหม่ไม่เกิน 122 ล้านหุ้น พาร์หุ้นละ 0.25 บาท เพื่อรองรับการใช้สิทธิแปลงสภาพของหุ้นกู้แปลงสภาพ
ทั้งนี้ บริษัทกำหนดวันประชุมวิสามัญผู้ถือหุ้นครั้งที่ 1/2563 ผ่านสื่ออิเล็กทรอนิกส์ ในวันที่ 28 ส.ค. เพื่อพิจารณาเรื่องดังกล่าว